গৌরব-কালের মুসলিমদের থেকে আজকের মুসলিমদের পার্থক্য অনেক। তবে মূল পার্থক্যটি, কোরআন থেকে বিচ্ছিন্নতা। এজন্যই তাদের চলার পথটি প্রাথমিক যুগের মুসলিমদের থেকে ভিন্ন। পবিত্র কোরআন থেকে বিচ্ছিন্ন হলে এরূপ বিচ্যুতি তো অনিবার্য। তখন অসম্ভব হয় সত্যিকার মুসলিম রূপে বেড়ে উঠা। আজকের মুসলিমদের চলার পথটি এজন্যই গুমরাহীর তথা বিচ্যুতির। তাঁদের পথটি ছিল বিশ্বের সবচেয়ে শক্তিশালী সভ্যতা রূপে উত্থানের। আজ সেটি কাফেরদের হাতে পরাজয়, অধিকৃতি, নির্যাতিত, নিহত ও অপমানিত হওয়ার পথ। সে সাথে শরিয়ত বর্জন, অশ্লীলতা, পতিতাপল্লি, সূদ, ঘুষ, মদ, জুয়া, স্বৈরাচার ও মিথ্যাচারকে বৈধতা দিয়ে বাঁচার পথ। ইসলামের বিপক্ষ শক্তির হাতে এরূপ পরাজয় নিয়ে এমনকি আলেমদের মাঝেও ক্ষোভ নেই, প্রতিরোধও নাই। আগুণের শিখা থাকলে উত্তাপও থাকে। তেমনি কোরআনী জ্ঞানে আলোকিত মন থাকলে অনাচার, মিথ্যাচার ও পাপাচারের বিরুদ্ধে জিহাদও শুরু হয়। সে জিহাদ না থাকায় প্রমাণিত হয় অশিক্ষা ও কুশিক্ষার হাতে তাদের মন কতটা অধিকৃত।